text: Макис Цитас представя две нови книги в София - delo.bg
  Навигатор:ДЕЛО»артДЕЛО»Макис Цитас представя две нови книги в София
  От ДЕЛО на 23.05.2019 14:49 артДЕЛО
  Известният гръцки писател Макис Цитас пристига за Международния литературен фестивал за деца и младежи в София, който ще се проведе от 28 май до 2 юни в НДК успоредно с Пролетния базар на книгата.
  Цитас ще представи там детската си книга "Бездомният Костас" – на 28 май от 13.00 ч. до 13.45 ч. В превод на български излиза и сборникът му с разкази "Облечи си жилетката", който също ще има премиера – в Съюза на българските писател, ресторант Парнас – на 28 май вечерта от 17.30 ч. Входът и за двете събития е отворен за всички, които искат да се срещнат с харизматичния писател и да вземат автограф от него.
  Български театър планира постановка по големия му хит "Бог ми е свидетел".
  Роденият през 1971 г. в Яница Макис Цитас се превръща в едно от най-горещите имена в съвременната гръцка литература с романа си "Бог ми е свидетел", който е преведен и на български преди 2 години. Романът има изключителен успех, поставен е на театралната сцена и печели Наградата за литература на Европейския съюз. Лично президентът на Гърция се обажда на писателя, за да го поздрави за книгата, а американското списание "Пийпъл" пише за нея:
  "Един от най-добрите романи, дошли от Гърция."
  Превеждан е на много езици. Живее в Атина и е директор на литературно и културно списание.
  "Бездомният Костас" (издание на "Изида") е считана за една от най-добрите гръцки книги за деца. Умна, находчива, впечатляваща и оригинална, това е трогателна книга не само за хората, които обичат животни, но и за тези, които имат грубо отношение към тях. Историята: Семейство кучета отглежда като домашен любимец човешко същество – момче на име Костас. Те го обичат и се грижат за него като за собственото си дете, но когато идва време за лятна почивка, те го оставят далеч от дома… Тогава Костас става бездомен. Изгубил се и изплашен, той се скита в негостоприемния и мрачен град, изправя се пред много опасности.
  "Облечи си жилетката" (издание на "Персей") е сборник разкази, които скицират с писателско майсторство и тънък хумор съвременния живот в Гърция. Героите, които срещаме тук, са въплъщение на балканската душевност в цялата й разнообразна палитра и всеки от нас с лекота би могъл да се разпознае в тях.
  Диригентът, на когото му предстои концерт в Литва, но същевременно е неизменно преследван от притеснението на майка си, че е зиморничав и задължително трябва да си облече жилетка, за да не се разболее. Бабата, която всеки ден е пребивана и обиждана от семейството си и решава сама да търси справедливост за мъките си, макар и никой да не й вярва. Мария, която от десет години планира погребението на все още живия си мъж. Пати (от Петрула) и Такис, които намират един в друг временна разтуха от света на задълженията, неуморната работа, недостига на пари и трудно постижимите мечти. Тъжната Евгения, която не е приета от нито един манастир и не може да реализира призванието си да бъде монахиня. Убиецът Кицос, който се изповядва пред свещеника не защото изпитва вина за убийството на съпругата си, а защото му липсва селската идилия. Различни герои, различни съдби, различни сюжети – ту тъжни, ту забавни, ту чудати – всички те се напасват помежду си като парчета от един и същ сложен пъзел, за да образуват в крайна сметка една многопластова картина на гръцката действителност.